Flere tilflyttere til en kommune er normalt en god ting. Men i Jammerbugt Kommune frygter borgmesteren, at de ekstra beboere kan komme til at koste.

I torsdags meldte Mariagerfjord Kommune ud, at de skal spare 123 millioner , fordi kommunen klarer sig bedre end forventet. Nu frygter Jammerbugts borgmester, Mogens Gade, at det samme kan ske i Jammerbugt: - Der er ingen tvivl om, at vi er meget bekymrede, siger borgmester Mogens Gade (Venstre). Grunden til bekymringen kan virke overraskende. Kommunen har nemlig fået flere tilflyttere end beregnet, og det er tilflytterne, der i sidste ende kan koste kommunen mange millioner. Kommunernes tilskud fra staten beregnes ud fra et udligningsprincip, hvor udfordrede kommuner får flere penge end stærke kommuner. Derfor har det stor betydning for tilskuddet, hvis det går bedre for en kommune end forventet. For Jammerbugt Kommune kan det betyde, at der skal spares i 2020: - Vi frygter, at vi mister 40 millioner kroner i budgettet for 2020, da vi de seneste år har set befolkningstilvækst. Vi skal sidde og bekymre os om at få tre til fire nye borgere til, fordi det kan gøre forskellen på, at vi mister 40 millioner kroner, siger han. Udligningssystemet fik tidligere på ugen hårde ord med på vejen af Hjørrings borgmester, Arne Boelt: - Systemet har spillet fallit og betyder kaos i kommunerne. Det er helt umuligt at se ind i den økonomiske krystalkugle. Mariagerfjord skal ud og fyre mange medarbejdere og lave store kommunale omlægninger på fire måneder, og det siger selv, at det kan man ikke.